Astrid Krag (S), 2012-12-11:
Vi har en afgørende opgave som samfund, nemlig at gøre op med marginaliseringen og udstødelsen af stofmisbrugere.
Nogle af de misbrugere, jeg har talt med i min tid som sundhedsminister, har fortalt mig, hvor stor en betydning det har for dem, at samfundet kommer dem i møde, som vi f.eks. har gjort det med stofindtagelsesrummet på Vesterbro.
Mødet med de mennesker og samtalerne med dem overbeviser mig om, at vi er på rette spor.
Og uanset at vi ser forskelligt på stofindtagelsesrum, tror jeg, at vi på tværs af partiskel er optaget af at give stofmisbrugere et godt og værdigt liv, og at vi alle gerne vil fastholde og udvikle den indsats, der bliver gjort på området.
Fra regeringen tiltrådte, har forholdene for landets stofmisbrugere ligget os på sinde.
Til at begynde med har vi haft et særligt fokus på at få bragt den alt for høje dødelighed blandt misbrugerne ned.
Alle mennesker i det her land skal behandles med respekt og med omsorg, men det forudsætter jo, at man har livet i behold.
Derfor er indsatsen mod narkotikadødsfald et helt afgørende element i opgøret med marginalisering, med udstødelse og med uværdige livsbetingelser.
Det er grunden til, at vi fra starten har haft det som fokus.
Hvad er det så, vi har gjort?
Jo, jeg har allerede nævnt stofindtagelsesrummet på Vesterbro, som selvfølgelig er blevet en realitet, fordi Københavns Kommune har haft den nødvendige vilje og evne, men som jo kun kunne realiseres, fordi regeringen fremsatte det lovforslag, som Folketinget vedtog i sommer.
Odense Kommune følger snart efter København, og det er godt.
Jeg er glad for, at vi sammen med Enhedslisten har fundet i alt 17 mio. kr. til statslig medfinansiering i år og næste år.
Jeg er også glad for, at vi sammen med Enhedslisten har aftalt at oprette en pulje på 6 mio. kr., som større kommuner med et væsentligt stofmisbrug på gadeplan har kunnet søge til et projekt med udlevering af Naloxone til stofmisbrugere.
Med Naloxone ved hånden bliver man i de tilfælde, hvor der er en overdosis, i stand til at kunne yde hinanden akuthjælp, indtil ambulancen når frem, og på den måde redde liv.
For nylig kunne vi gøre den sørgelige konstatering, at antallet af narkotikadødsfald i 2011 var 285 – det højeste tal, vi nogen sinde har set her i Danmark.
Københavns Kommune, Aarhus Kommune og Odense Kommune vil i fællesskab stå for undersøgelsen, som skal munde ud i konkrete forslag til, hvad der fremover kan gøres for at forhindre overdosisdødsfald.
Kommunerne forventer, at undersøgelsen vil give resultater både i de tre kommuner og i Danmark som helhed.
Det sidste initiativ mod narkotikadødsfald, som jeg vil nævne, er den vejledning om behandling af akutte rusmiddelforgiftninger, som Sundhedsstyrelsen udsendte for nylig.
Vejledningen er faktisk en del af udmøntningen af satspuljeaftalen for 2011, så den er vi jo mange faddere til her i dag.
I regeringen har vi altså til at begynde med haft særligt fokus på at få dødeligheden blandt stofmisbrugerne ned.
Men de alt for mange narkotikadødsfald er jo ikke den eneste udfordring, som samfundet står over for på narkotikaområdet.
Der er også de sundhedsmæssige og sociale problemer, som misbruget er forbundet med, og selvfølgelig også kriminaliteten.
Det er udfordringer, som vi også skal forholde os til.
Det har social- og integrationsministeren i den grad taget hul på med den nye plan, der med 103 mio. kr. skal forbedre kvaliteten i den sociale stofmisbrugsbehandling.
Men vi skal videre, og hvordan kommer vi det?
Ja, her synes jeg faktisk, at Det Konservative Folkepartis forslag om lægesamtaler, om behandlingsplaner og om udvidelse af heroinordinationsordningen er meget interessante, og de fortjener bestemt, at vi arbejder videre med dem.
Det gav jeg da også udtryk for allerede i efterårets satspuljeforhandlinger, hvor jeg skitserede den videre proces, som jeg for nylig har bekræftet over for satspuljepartierne.
Jeg har tilkendegivet, at det i den forbindelse bl.a. vil være relevant at se på retten til lægesamtale senest 3 dage efter henvendelsen om social og lægelig behandling og til senest 14 dage efter henvendelsen at få udarbejdet en social og lægelig behandlingsplan.
Jeg har også givet udtryk for, at det vil være relevant at se på en udvidelse af ordningen med lægeordineret heroin med andre indtagelsesformer end injektion, altså at man skal stikke sig, som i dag er den eneste mulighed, og eventuelt også med andre stoffer end heroin.
Med hensyn til heroinordinationsordningen har jeg allerede tilkendegivet, at den efter min opfattelse skal udvides med heroin i tabletform, efter at Sundhedsstyrelsen har vurderet, at der er sundhedsfagligt grundlag for, at vi udvider ordningen på den måde.
Jeg forventer, at den udvidelse vil kunne ske i det nye år.
Jeg har også bedt Sundhedsstyrelsen om – ligeledes i tillæg til den evaluering, der allerede bliver foretaget – at udarbejde en sundhedsfaglig redegørelse om en tage med hjem-ordning, som går ud på, at den metadondosis, som man i dag får med hjem til natten, veksles til en dosis heroin til at tage med hjem.
Sundhedsstyrelsen vil se på fordele og ulemper ved de to metoder.
Efter planen vil jeg med udgangspunkt i bl.a. erfaringerne fra heroinordinationsordningen, som jo som sagt skal endeligt evalueres ved udgangen af i år, til foråret vende tilbage til partierne for at drøfte, hvilke forslag der skal arbejdes videre med.
For vi må jo også her se i øjnene, at der ville skulle findes midler til at finansiere udvidelser af ordningen, hvis det er det, vi bliver enige om, når redegørelserne fra Sundhedsstyrelsen ligger der.
Og i den forbindelse vil jeg da gerne allerede nu kvittere for Det Konservative Folkepartis ønske om, at vi finder midler til området.
Med andre ord: Vi er altså godt i gang med det videre arbejde.
Jeg glæder mig til at vende tilbage til foråret, så vi kan få drøftet, hvilke forslag der skal tages med videre.
I regeringen er vi med andre ord indstillet på at arbejde videre med forslagene, og vi gør det sådan set allerede med de redegørelser, som jeg har bedt Sundhedsstyrelsen om.
Det må jo bl.a. afhænge af, hvad der er sundhedsfagligt grundlag for, og selvfølgelig også af, hvad vi i fællesskab kan finde økonomi til.